UDHËZIM

Nr. 4, datë 4.3.2026

PËR DISA SHTESA DHE NDRYSHIME NË UDHËZIMIN NR. 759, DATË 30.9.2024, “PËR MËNYRËN E ORGANIZIMIT DHE VEPRIMTARISË, MENAXHIMIN E BURIMEVE NJERËZORE, PËRBËRJES SË NJËSISË SË ZHVILLIMIT TË INSTITUCIONEVE, OFRUESVE TË ARSIMIT DHE FORMIMIT PROFESIONAL DHE ZHVILLIMIT TË VAZHDUAR PROFESIONAL TË PERSONELIT”, I NDRYSHUAR
Në mbështetje të pikës 4, të nenit 102, të Kushtetutës së Republikës së Shqipërisë; të pikës 4, të nenit 12, dhe të pikës 3, të nenit 15, të ligjit nr. 15, datë 16.2.2017, “Për arsimin dhe formimin profesional në Republikën e Shqipërisë”, i ndryshuar,

UDHËZOJ:
Në udhëzimin nr. 759, datë 30.9.2024, “Për mënyrën e organizimit dhe veprimtarisë, menaxhimin e burimeve njerëzore, përbërjen e njësisë së zhvillimit të institucioneve, ofruesve të arsimit dhe formimit profesional dhe zhvillimit të vazhduar profesional të personelit”, i ndryshuar, bëhen shtesat dhe ndryshimet si më poshtë:

1. Në kreun XVII, neni 76, bëhen ndryshimet si më poshtë:

a) Në pikën 1, pas shkronjës “q” shtohet shkronja “r” me përmbajtje si më poshtë:

“r) identifikon nxënësit me rrezik braktisjeje në kuadër të sistemit të paralajmërimit të hershëm, me qëllim marrjen e masave mbështetëse për parandalimin e braktisjes dhe riintegrimin e nxënësve në sistemin arsimor”;
b) Në pikën 2, pas numrit “xiv”, shtohet numri “xv” me përmbajtje si më poshtë:

“xv. identifikon nxënësit me rrezik braktisjeje në kuadër të sistemit të paralajmërimit të hershëm, me qëllim marrjen e masave mbështetëse për parandalimin e braktisjes dhe riintegrimin e nxënësve në sistemin arsimor”.

2. Në kreun XVIII, bëhen ndryshimet si më poshtë:
a) Në nenin 78, pas pikës 1, shkronja ‘d” shtohen shkronjat “e”, “f” dhe “g”, me përmbajtje si më poshtë:

“e) të demonstrojë vlera të larta të etikës, sjelljes dhe komunikimit;
f) të demonstrojë aftësi të organizimit dhe planifikimit strategjik, aftësi analitike për zgjidhjen e problemeve;

g) të demonstrojë aftësi drejtuese, të punës në grup dhe motivimit.”;
b) Pas nenit 78 shtohet neni 78/1, me përmbajtje si më poshtë:

“Neni 78/1

Kriteret e marrjes në punë të zëvendësdrejtorit të AFP-së

Kandidati aplikues për zëvendësdrejtor të ofruesit publik të AFP-së duhet të përmbushë kriteret, si më poshtë:

1. Kritere të përgjithshme:

a) të ketë zotësi të plotë për të vepruar;

b) të jetë në kushte shëndetësore që e lejojnë të kryejë detyrën;

c) të mos jetë i dënuar me vendim të formës së prerë për kryerjen e veprave penale;

d) të mos ketë ndaj tij masa disiplinore që nuk janë shuar;

e) të demonstrojë vlera të larta të etikës, sjelljes dhe komunikimit;

f) të demonstrojë aftësi të organizimit dhe planifikimit strategjik, aftësi analitike për zgjidhjen e problemeve;

g) të demonstrojë aftësi drejtuese, të punës në grup dhe motivimit.

2. Kritere të posaçme për zëvendësdrejtorin, që mbulon kulturën e përgjithshme:

a) të ketë diplomë të studimeve universitare të nivelit “Bachelor” dhe “Master i shkencave” (ose të barasvlershme) në fushën e mësuesisë;

b) të ketë të paktën kategorinë “Mësues i kualifikuar”;

c) të jetë vlerësuar të paktën “Mirë” në provimin e kualifikimit;

d) të njohë dhe të përdorë teknologjinë e informacionit;

e) preferohet të ketë njohuri të gjuhës angleze dhe/ose të gjuhëve të huaja të tjera.

3. Kritere të posaçme për zëvendësdrejtorin, që mbulon kulturën profesionale:

a) të ketë diplomë të studimeve universitare të nivelit “Bachelor” dhe “Master shkencor” (ose të barasvlershme) në një nga fushat që lidhet me kualifikimet profesionale të ofruesit publik të AFP-së;

b) të ketë të paktën kategorinë “Mësues i kualifikuar”;

c) të jetë vlerësuar të paktën “Mirë” në provimin e kualifikimit;

d) të ketë njohuri të certifikuara në përdorimin e teknologjisë së informacionit;

e) preferohet të ketë njohuri të gjuhës angleze dhe/ose të gjuhëve të huaja të tjera.”;
c) Nenet 79 dhe 80 shfuqizohen;
d) Në nenin 81 bëhen ndryshimet si më poshtë:

i. titulli “Shpallja për vend të lirë për drejtor të ofruesit publik të AFP-së” zëvendësohet me titullin “Shpallja për vend të lirë për drejtor/zëvendësdrejtor të ofruesit publik të AFP-së”;
ii. pika 1 ndryshon me përmbajtje si më poshtë:

“1. AKPA-ja shpall vendin e lirë për drejtor/zëvendësdrejtor në ofruesin publik të AFP-së, pasi vendi i drejtorit/zëvendësdrejtorit mbetet vakant.”;
e) Në nenin 83 bëhen ndryshimet si më poshtë:

i. pika 1 ndryshon me përmbajtje si më poshtë:

“1. Komisioni i vlerësimit për drejtorin ngrihet në Drejtorinë Qendrore të AKPA-së dhe përbëhet nga 3 (tre anëtarë):

a) Drejtori i drejtorisë që mbulon çështjet e burimeve njerëzore në Drejtorinë Qendrore të AKPA-së (anëtar i komisionit);

b) Drejtori i drejtorisë që mbulon çështjet e arsimit dhe formimit profesional, në Drejtorinë Qendrore të AKPA-së (anëtar i komisionit);

c) Kryetari i bordit drejtues të ofruesit publik të AFP-së, ose një anëtar i autorizuar prej tij (anëtar i komisionit).”;
ii. pas pikës 1 shtohet pika 1/1 me përmbajtje si më poshtë:

“1/1. Komisioni i vlerësimit për nëndrejtorin ngrihet në Drejtorinë Qendrore të AKPA-së dhe përbëhet nga 3 (tre anëtarë):
a) Drejtori i drejtorisë që mbulon çështjet e burimeve njerëzore në Drejtorinë Qendrore të AKPA-së (anëtar i komisionit);
b) Drejtori i drejtorisë që mbulon çështjet e arsimit dhe formimit profesional, në Drejtorinë Qendrore të AKPA-së (anëtar i komisionit);

c) Drejtori i ofruesit publik të AFP-së, që ka vendin vakant (anëtar i komisionit).”;
f. Pas nenit 84 shtohet neni 84/1 me përmbajtje si më poshtë:

“Neni 84/1

Procesi i përzgjedhjes së zëvendësdrejtorit

Procesi i përzgjedhjes zëvendësdrejtorit të ofruesit publik të AFP-së, kalon në këto faza:

1. Faza e parë:

a) njësia e burimeve njerëzore pranë AKPA-së verifikon paraprakisht dokumentacionin e dorëzuar nga çdo aplikant dhe miraton listën paraprake të kandidatëve të kualifikuar për në fazën e dytë, me dokumentacion të plotë, në përputhje me kërkesat e aplikimit;

b) kandidatët që nuk janë kualifikuar, njoftohen nga njësia e burimeve njerëzore pranë AKPA-së, në adresën e tyre të email-it, duke sqaruar dhe arsyet e moskualifikimit;

c) brenda 3 (tri) ditëve kalendarike nga data e njoftimit, kandidatët që nuk janë kualifikuar kanë të drejtë të paraqesin ankesë pranë Drejtorisë Qendrore të AKPA-së. Ankuesi merr përgjigje brenda 5 (pesë) ditëve pune nga data e depozitimit të saj dhe, nëse i rijepet e drejta e kualifikimit, kalon në fazën e dytë;

d) pas përfundimit të afateve të ankimimit, lista përfundimtare e kandidatëve të kualifikuar, sipas rendit alfabetik, shpallet në faqen zyrtare të AKPA-së, si dhe në një vend të dukshëm të ofruesit publik të AFP-së, për të cilin zhvillohet konkurrimi.

2. Faza e dytë: 

Në këtë fazë struktura e vlerësimit të kandidatëve është si më poshtë:
a) vlerësimi për dokumentacionin e dorëzuar është 40 pikë i ndarë si vijon:
	Arsimimi dhe kualifikimet
	15 pikë;

	Përvoja në punë
	15 pikë;

	Niveli i njohurive në përdorimin e teknologjisë së informacionit
	  5 pikë;

	Niveli i njohurive në gjuhë të huaj
	  5 pikë;


b) vlerësimi për kriteret e tjera nëpërmjet intervistës me gojë është 60 pikë;

c) komisioni për intervistën e strukturuar me gojë zgjedh një grup të njëjtë pyetjesh të bazuara në kompetenca, për të gjithë kandidatët;

d) në intervistë, ndër të tjera, kandidati vlerësohet për:
i. njohuritë e përgjithshme mbi legjislacionin, mbi të cilin rregullohet dhe organizohet veprimtaria e ofruesit publik të AFP-së;

ii. perspektivën e tij për planifikimin, organizimin dhe ndjekjen e zhvillimit të procesit mësimor në ofruesit publik të AFP-së;

e) komisioni mbledh pikët dhe liston kandidatët sipas pikëve. Në rastet kur ka më shumë se dy kandidatë me numër të njëjtë pikësh, ka prioritet kandidati që ka më shumë pikë në intervistën me gojë;

f) minimumi i pikëve për t’u kualifikuar është 70 pikë;

g) nëse asnjëri nga kandidatët nuk merr në total të paktën 70 pikë, komisioni vendos përfundimin e fazës së vlerësimit pa asnjë kandidat fitues;

h) vendimi përfundimtar i komisionit i njoftohet zyrtarisht drejtorit të përgjithshëm të AKPA-së, së bashku me listën e kandidatëve të renditur sipas pikëve;
i) Drejtoria Qendrore e AKPA-së njofton individualisht kandidatët që kanë konkurruar për rezultatin e tyre, brenda 1 (një) dite pune nga dita e marrjes dijeni të vendimit të komisionit;

j) kandidatët kanë të drejtë të bëjnë ankim, për rezultatin e pikëve pranë Drejtorisë Qendrore të AKPA-së, brenda 3 (tri) ditëve kalendarike nga data e marrjes së rezultateve të vlerësimit; 

k) komisioni i vlerësimit shqyrton ankesat brenda dy ditëve nga data e njoftimit të marrë nga njësia e burimeve njerëzore; 

l) ankuesi merr përgjigje brenda 5 (pesë) ditëve pune nga data e depozitimit të ankesës;

m) në përfundim të procesit të përzgjedhjes, komisioni i vlerësimit i paraqet drejtorit të përgjithshëm të AKPA-s një raport përmbledhës mbi procesin e vlerësimit në përgjithësi;
n) në kushtet e rezultatit pa asnjë fitues, AKPA-ja rishpall procedurën brenda 10 (dhjetë) ditëve pune.”;
g) Pas nenit 85, shtohet neni 85/1 me përmbajtje si më poshtë:

“Neni 85/1

Emërimi i kandidatit për zëvendësdrejtor

1. Pas shqyrtimit dhe miratimit nga drejtori i përgjithshëm i AKPA-së, të raportit përmbledhës të komisionit të vlerësimit, drejtori i ofruesit publik të AFP-së, emëron kandidatin e renditur i pari.

2. Njoftimi për emërimin bëhet në faqen zyrtare të AKPA-së, në faqen elektronike zyrtare të ofruesit publik të AFP-së, nëse ka, si dhe në një vend të dukshëm në hyrje të institucionit, që ka vendin e lirë.”;
h) Në nenin 86 bëhen ndryshimet si më poshtë:

i. titulli i nenit “Mbarimi i marrëdhënies së punës së drejtorit të ofruesit publik të AFP-së” zëvendësohet me titullin “Mbarimi i marrëdhënies së punës dhe ulja në detyrë e drejtorit të ofruesit publik të AFP-së”;
ii. pas pikës 2 shtohet pika 2/1 me përmbajtje si më poshtë:

“2/1. Drejtori i ofruesit publik të AFP-së, me paraqitjen e kërkesës për dorëheqje ka të drejtë të paraqesë edhe kërkesën për t’u ulur në detyrë në pozicione vakante të ofruesit publik të AFP-së, nëse plotëson kriteret e përcaktuara dhe kërkesa miratohet nga ministri përgjegjës për AFP-në”;
iii. pika 7 ndryshon me përmbajtje si më poshtë:

“7. Lirimi, largimi nga detyra ose ulja në detyrë e drejtorit të ofruesit publik të AFP-së bëhet nga ministri përgjegjës për AFP-në”;
i. pas nenit 86, shtohet neni 86/1 me përmbajtje si më poshtë:

“Neni 86/1

Mbarimi i marrëdhënies së punës dhe ulja në detyrë e zëvendësdrejtorit të ofruesit publik të AFP-së

1. Mbarimi i marrëdhënies së punës së zëvendësdrejtorit të ofruesit publik të AFP-së, bëhet kur:

a) jep dorëheqjen;

b) mbush moshën e pensionit;

c) bëhet i paaftë për kryerjen e detyrave për arsye shëndetësore;

d) dënohet me vendim të formës së prerë të gjykatës;

e) merret masa disiplinore e largimit nga puna.

2. Në rastin kur bie numri i nxënësve të regjistruar, mbi të cilin bazohet përcaktimi i numrit të zëvendësdrejtorëve në një ofrues publik të arsimit profesional bëhet rivlerësimi i dosjeve të të gjithë zëvendësdrejtorëve. Drejtori i ofruesit publik të AFP-së ngre komisionin përkatës, sipas përcaktimeve të nenit 83 të këtij udhëzimi. Procedurat e vlerësimit bëhen sipas përcaktimeve të nenit 84/1 të këtij udhëzimi.

3. Zëvendësdrejtorët kanë të drejtë të paraqesin kërkesën për t’u ulur në detyrë në pozicionin e mësimdhënësit. Nëse janë mësimdhënës të kulturës së përgjithshme, procedura e pikëzimit bëhet sipas përcaktimeve të legjislacionit të arsimit parauniversitar. Nëse janë mësimdhënës të kulturës profesionale, procedura e pikëzimit bëhet sipas përcaktimeve të këtij udhëzimi.

4. Drejtori i ofruesit publik të AFP-së merr masën disiplinore të largimit nga puna, kur zëvendësdrejtori:

a) shkel dispozitat e Kodit të Punës, legjislacionit të AFP-së dhe legjislacionit për sistemin e arsimor parauniversitar;

b) shkel etikën dhe sjelljen në punë;

c) ka bërë deklaratë të rreme në procesin e aplikimit;

d) ka falsifikuar dokumente zyrtare;

e) ka nxitur vartësit e tij të falsifikojnë dokumente zyrtare;

f) ka ushtruar dhunë fizike ose psikologjike ndaj nxënësve/kursantëve ose personelit mbështetës të ofruesit publik të AFP-së;

g) ka përvetësuar fonde financiare ose materiale të ofruesit publik të AFP-së;

h) ka marrë ose dhënë ryshfet;

i) ka dhënë kopje ose ka organizuar kopje në provimet kombëtare dhe ato që zhvillohen në nivel ofruesi publik, ose ka kryer shkelje të procedurave të zhvillimit të provimeve kombëtare apo të provimeve në nivel ofruesi publik, në shkelje të procedurave dhe ndonjë rregullimi të brendshëm;

j) ka organizuar pjesëmarrjen e mësuesve ose nxënësve në veprimtari politike.

5. Zëvendësdrejtori ka të drejtë të dëgjohet nga drejtori i ofruesit publik të AFP-së, përpara se ky i fundit të vendosë për largimin e tij.

6. Lirimi, largimi nga detyra ose ulja në detyrë e zëvendësdrejtorit bëhet nga drejtori i ofruesit publik të AFP-së.”;
j) Neni 88, ndryshon me përmbajtje, si më poshtë:

“Neni 88

Kriteret e marrjes në punë të përgjegjësit të bazës prodhuese në ofruesit publik të AFP-së

Kandidati aplikues për përgjegjës të bazës prodhuese të ofruesit publik të AFP-së duhet të përmbushë kriteret, si më poshtë:

1. Kritere të përgjithshme:

a) të ketë zotësi të plotë për të vepruar;

b) të jetë në kushte shëndetësore që e lejojnë të kryejë detyrën;

c) të mos jetë i dënuar me vendim të formës së prerë për kryerjen e veprave penale;

d) të mos ketë ndaj tij masa disiplinore që nuk janë shuar;

e) të demonstrojë vlera të larta të etikës, sjelljes dhe komunikimit;

f) të demonstrojë aftësi të organizimit dhe planifikimit strategjik, aftësi analitike për zgjidhjen e problemeve;

g) të demonstrojë aftësi drejtuese, të punës në grup dhe motivimit.

2. Kritere të posaçme për përgjegjësin e bazës prodhuese:

a) të ketë diplomë të studimeve universitare të nivelit “Master shkencor” (ose të barasvlershme) në një nga fushat që lidhet me kualifikimet profesionale të ofruesit publik të AFP-së;

b) të ketë të paktën kategorinë “Mësues i kualifikuar”;

c) të ketë njohuri të certifikuara në përdorimin e teknologjisë së informacionit;

d) të ketë përvojë pune të paktën 5 vjet në fushën që lidhet me kualifikimet profesionale të njërit prej drejtimeve mësimore të ofruesit publik të AFP-së.”;
k) Në nenin 89 bëhen ndryshimet si me poshtë: 

i. kudo në titull dhe në nen fjala “zëvendësdrejtor” hiqet;
ii. pika 7 shfuqizohet;
l) Në nenet 90, 92, 93, 94, 95 kudo në titull dhe në nen, fjala “zëvendësdrejtor” hiqet;
m) Neni 95, ndryshon me përmbajtje, si më poshtë:

“Neni 95

Mbarimi i marrëdhënies së punës së përgjegjësit të bazës prodhuese të ofruesit publik të AFP-së

1. Mbarimi i marrëdhënies së punës së përgjegjësit të bazës prodhuese të ofruesit publik të AFP-së bëhet kur:

a) jep dorëheqjen;

b) mbush moshën e pensionit;

c) bëhet i paaftë për kryerjen e detyrave për arsye shëndetësore;

d) dënohet me vendim të formës së prerë të gjykatës;

e) merret masa disiplinore e largimit nga puna.
2. Drejtori i ofruesit publik të AFP-së merr masën disiplinore të largimit nga puna, kur përgjegjësi i bazës prodhuese:

a) shkel dispozitat e Kodit të Punës, legjislacionit të AFP-së dhe legjislacionit për sistemin e arsimor parauniversitar;

b) shkel etikën dhe sjelljen në punë;

c) ka bërë deklaratë të rreme në procesin e aplikimit;

d) ka falsifikuar dokumente zyrtare;

e) ka nxitur vartësit e tij të falsifikojnë dokumente zyrtare;

f) ka ushtruar dhunë fizike ose psikologjike ndaj nxënësve/kursantëve ose personelit mbështetës të ofruesit publik të AFP-së;

g) ka përvetësuar fonde financiare ose materiale të ofruesit publik të AFP-së;

h) ka marrë ose dhënë ryshfet.
3. Përgjegjësi i bazës prodhuese ka të drejtë të dëgjohet nga drejtori i ofruesit publik të AFP-së, përpara se ky i fundit të vendosë për largimin e tij.

4. Lirimi dhe largimi nga detyra i përgjegjësit të bazës prodhuese bëhet nga drejtori i ofruesit publik të AFP-së.”.
3. Në kreun XX, bëhen ndryshimet, si më poshtë:

a) Në nenin 100 bëhen ndryshimet si më poshtë:

i. titulli “Detyrat e përgjegjësit të njësisë së zhvillimit” zëvendësohet me titullin “Detyrat e përgjegjësitë e njësisë së zhvillimit”;
ii. në pikën 2, pas shkronjës “m” shtohet shkronja “n” me përmbajtje si më poshtë:

“n) identifikon nxënësit me rrezik braktisjeje, në kuadër të sistemit të paralajmërimit të hershëm, me qëllim marrjen e masave mbështetëse për parandalimin e braktisjes dhe riintegrimin e nxënësve në sistemin arsimor”;
b) Në nenin 103, pas shkronjës “o” shtohet shkronja “p” me përmbajtje si më poshtë:
“p) bashkëpunon me zyrën e punës për identifikimin e bizneseve që kanë vende të lira për praktika profesionale dhe për zbatimin e kontratës për mësimin e profesionit”;
c) Në nenin 104, pas shkronjës “g” shtohet shkronja “h” me përmbajtje si më poshtë:
“h) identifikon nxënësit me rrezik braktisjeje, në kuadër të sistemit të paralajmërimit të hershëm, me qëllim marrjen e masave mbështetëse për parandalimin e braktisjes dhe riintegrimin e nxënësve në sistemin arsimor”;
d) Në nenin 106, pas shkronjës “d” shtohet shkronja “e” me përmbajtje si më poshtë:

“e) identifikon nxënësit me rrezik braktisjeje, në kuadër të sistemit të paralajmërimit të hershëm, me qëllim marrjen e masave mbështetëse për parandalimin e braktisjes dhe riintegrimin e nxënësve në sistemin arsimor”;
e) Në nenin 107, pas shkronjës “g” shtohet pika “h” me përmbajtje si më poshtë:
“h) bashkëpunon me zyrat e punës, bizneset partnere dhe institucionet vendore, për të koordinuar punësimin e të certifikuarve/diplomuarve, duke synuar rritjen e punësueshmërisë dhe përfshirjes së tyre në tregun e punës”;
f) Në nenin 108, bëhen ndryshimet si më poshtë:

i. titulli i nenit “Kriteret e caktimit të anëtarëve të njësisë së zhvillimit” zëvendësohet me titullin “Kriteret e caktimit të përgjegjësit dhe anëtarëve të njësisë së zhvillimit”;
ii. pika 1 ndryshon me përmbajtje si më poshtë:

“1. Anëtarët e njësisë së zhvillimit janë përfaqësues të personelit me kohë të plotë të ofruesit publik të AFP-së”;
iii. fjalia e parë, e pikës 2 ndryshon me përmbajtje si më poshtë:

“2. Caktimi i përgjegjësit dhe anëtarëve të njësisë së zhvillimit në institucionet e arsimit profesional bazohet në këto kritere:”;
iv. shkronja “f” ndryshon me përmbajtje si më poshtë:

“f) Përgjegjësi, përveç kritereve të mësipërme duhet të ketë të paktën diplomë të studimeve universitare të nivelit “Master shkencor” (ose të barasvlershme) dhe titullin “Mësues i kualifikuar”.”;
g) Pas shkronjës “f” shtohet shkronja “g” me përmbajtje si më poshtë:

“g) çdo anëtar i njësisë së zhvillimit në ofruesit publikë të arsimit profesional përveç kritereve të mësipërme, duhet të ketë të paktën diplomë të studimeve universitare të nivelit “Master profesional” (ose të barasvlershme) dhe titullin “Mësues i kualifikuar”.”;
h) Pas pikës 2 shtohet pika 3 me përmbajtje si më poshtë:

“3. Anëtarët e njësisë së zhvillimit në qendrat e formimit profesional do të jenë specialistët e sektorit të administrimit të formimit profesional”.”.
4. Në kreun XXI, në nenin 115, pika 3, pas shkronjës “i” shtohet shkronja “j” me përmbajtje si më poshtë:
“j) identifikon nxënësit me rrezik braktisjeje, në kuadër të sistemit të paralajmërimit të hershëm, me qëllim marrjen e masave mbështetëse për parandalimin e braktisjes dhe riintegrimin e nxënësve në sistemin arsimor”.

5. Në kreun XXII bëhen ndryshimet, si më poshtë:
a) Në nenin 119, pika 8 shfuqizohet;
b) Në nenin 123, pika 2, shkronja “g”, togfjalëshi “sipas nenit 107”, zëvendësohet me togfjalëshin “sipas nenit 118’.

6. Në kreun XXIV, në nenin 136, pika 8 ndryshohet me përmbajtjen si më poshtë:

a) “8. Kritere të posaçme për sekretar shkolle, magazinier, punonjës ndihmës:

a) të ketë nivelin arsimor të mesëm ose shkollë të mesme profesionale, në fushën në shpalljen për pozicionin përkatës;
b) të ketë të paktën 1 (një) vit përvojë pune sipas përcaktimeve në shpalljen për pozicionin përkatës.”;
b) Në nenin 136, pas pikës 8 shtohet pika 8/1 me përmbajtjen si më poshtë:
“8/1. Kritere të posaçme për punonjës pastrimi, punonjës i sigurisë (roje):
a) të kenë nivelin arsimor bazë.”.
7. Kudo në udhëzim, togfjalëshi “Ministria e Ekonomisë, Kulturës dhe Inovacionit” bëhet “Ministria e Ekonomisë dhe Inovacionit”.

8. Kudo në udhëzim, togfjalëshi “Për mënyrën e organizimit dhe veprimtarinë e ofruesve publik të arsimit dhe formimit profesional” bëhet “Për mënyrën e organizimit dhe veprimtarinë, menaxhimin e burimeve njerëzore, zhvillimin e vazhduar profesional të personelit, përbërjen e njësisë së zhvillimit, të institucioneve ofruesve të arsimit dhe formimit profesional”.

Ky udhëzim hyn në fuqi pas publikimit në Fletoren Zyrtare.
MINISTËR I EKONOMISË DHE INOVACIONIT

Delina Ibrahimaj
